# Brendan Morrison

### Wikipedia

Brendan Morrison (s. 15. elokuuta 1975, Pitt Meadows, Brittiläinen Kolumbia) on kanadalainen ammattilaisjääkiekkoilija, pelipaikaltaan keskushyökkääjä. Hän pelaa tällä hetkellä NHL-seura Vancouver Canucksissa.

New Jersey Devils varasi Morrisonin NHL:ään numerolla 39 vuoden 1993 uusien pelaajien varaustilaisuuden toisella kierroksella. Ennen ammattilaisuransa aloittamista hän pelasi vuodet 1993–1997 yliopistokiekkoa Michiganin yliopiston joukkueessa. Hän voitti yliopistourallaan useita palkintoja: vuonna 1994 hänet valittiin CCHA:n (Central Collegiate Hockey Association) vuoden tulokkaaksi ja vuosina 1996 ja 1997 CCHA:n vuoden pelaajaksi, vuonna 1996, oltuaan johdattamassa Michigania NCAA:n (National Collegiate Athletic Association) kiekkomestaruuteen, hänet nimettiin NCAA:n mestaruusturnauksen arvokkaimmaksi pelaajaksi ja vuonna 1997 hän voitti NCAA:n vuoden pelaajalle jaettavan Hobey Baker Awardin. Lisäksi hänet valittiin vuosina 1995–1997 joka vuosi CCHA:n ensimmäiseen tähdistökenttään ja vuonna 1996 NCAA:n mestaruusturnauksen tähdistökenttään.

Morrison teki ammattilaisdebyyttinsä kaudella 1997–98, jonka aikana hän pelasi 11 NHL:n runkosarjaottelua Devilsin riveissä viimeistellen niissä yhdeksän tehopistettä (viisi maalia ja neljä syöttöpistettä) ja 72 runkosarjaottelua Devilsin farmiseurassa Albany River Ratsissa AHL:ssä ollen River Ratsin paras pistemies ja koko liigan pistepörssissä sijalla kahdeksan 84:lla tehopisteellään (35 maalia ja 49 syöttöpistettä). Vuonna 1998 hänet valittiin AHL:n tulokkaiden tähdistökenttään. Seuraavalla kaudella Morrison vakiinnutti paikkansa Devilsin vakiokokoonpanossa pelaten kauden aikana yhteensä 76 runkosarjaottelua . Kauden 1999–00 Morrison aloitti Tšekin Extraligan HC Pardubicessä, mutta jo muutaman Tšekissä pelatun ottelun jälkeen hän palasi takaisin NHL:ään. Myöhemmin kauden aikana, ennen NHL:n siirtorajan umpeutumista, Devils kauppasi hänet Vancouver Canucksiin yhdessä Denis Pedersonin kanssa vaihdossa Aleksandr Mogilnyiin.

Canucksissa Morrison on noussut joukkueensa tärkeimpien pelaajien joukkoon, rooliltaan hän on ollut peliärakentava kahden suunnan pelaaja. Hän pelasi pitkään keskushyökkääjänä ketjussa, jonka laitahyökkääjinä olivat Markus Näslund ja Todd Bertuzzi. 2000-luvun alkuvuosina ketjua pidettiin yhtenä NHL:n parhaista. Pisteiden valossa parhaalla kaudellaan, 2002–03, Morrison viimeisteli 82:ssa runkosarjaottelussa 72 tehopistettä, 25 maalia ja 46 syöttöpistettä, ja pudotuspeleissä 14:ssä ottelussa 11 tehopistettä, neljä maalia ja seitsemän syöttöpistettä. Muilla Canucks-kausillaan hän on tehnyt jokaisella runkosarjassa vähintään 50 tehopistettä.

Morrison on edustanut maataan kolmesti jääkiekon MM-kilpailuissa, vuosina 2000, 2004 ja 2005. Vuoden 2004 kisoissa hän oli voittamassa Kanadan paidassa maailmanmestaruutta ja vuonna 2005 MM-hopeaa. Työsulun peruuttamalla kaudella 2004–2005 Morrison kiekkoili Linköpings HC:n riveissä Ruotsin Elitserienissä ollen Linköpingin toiseksi paras pistemies Kristian Huseliuksen jälkeen ja koko liigan kuudenneksi tehokkain pelaaja tehtyään 45:ssä ottelussa 44 tehopistettä, 16 maalia ja 28 syöttöpistettä.

Morrisonin nykyinen sopimus Canucksin kanssa on voimassa vuoteen 2008 asti.

## [muokkaa] Aiheesta muualla

- Morrisonin esittely NHL:n pelaajayhdistyksen sivuilla

Haettu osoitteesta http://fi.wikipedia.org../../../b/r/e/Brendan_Morrison_7bc2.html

Luokat: Kanadalaiset jääkiekkoilijat | Vancouver Canucksin pelaajat

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Deutsch
- English
- Slovenčina